Jelaskan Dipenjara dari Conrad Mojuntin dalam bahasa melayu

Pada 23 Oktober 2005, Conrad dan 10 orang yang lain ditahan reman bagi membantu siasatan polis terhadap kes pembunuhan seorang remaja yang dikenali sebagai Anthony Chong Kim Fook, 20, di hadapan Perpustakaan Dongonggon, Penampang. Anthony Chong ditembak dengan senapang patah jenama Winchester selepas pertengkaran antara dua kumpulan pada jam 4 pagi 23 Oktober 2005 itu di pub Donggogon. Polis berjaya merampas senapang patah yang digunakan, kapak, pedang dan beberapa batang kayu. Ahli politik itu mempunyai lesen memiliki senapang patah tetapi tidak dapat mengesahkan siapa yang melepaskan tembakan. Chong ditemui berlumuran darah dalam kolam. Ketua Balai Polis Penampang, Steven Sondoh menyatakan 3 anak Conrad turut ditahan. Ketua Polis Sabah ,Datuk Mangsor Ismail menyatakan terdapat unsur pertengkaran dan pergaduhan antara dua kumpulan.

Pada 20 Julai 2006, semasa perbicararan di mahkamah, operator telefon menerima panggilan dari seorang lelaki mendakwa ada sebutir bom di kawasan mahkamah dan mesti dikosongkan. Sepasukan anjing pengesan dan unit pemusnah bom tiba di mahkamah untuk melakukan pemeriksaan dan mengesahkan tiada bom dan bangunan itu selamat.

Mulanya pada 1 April 2008, Conrad dibebaskan oleh Majistret Zaini Fisher @ Faisal kerana pihak pembelaan berjaya membuktikan keraguan yang munasabah.

Pada 2 Januari 2009, Pesuruhjaya Kehakiman Datuk Abdul Rahman Sebli di Mahkamah Tinggi Kota Kinabalu menjatuhkan hukuman penjara 6 bulan kerana kesalahan ugutan jenayah pada 23 Oktober 2005 jam 3.30 pagi. Conrad mengugut ahli perniagaan Doughty Disimon, 30, di luar SJD Cafe and Sports belakang Public Bank, Pekan Donggongon, Penampang, Sabah. Conrad (60 tahun) dan anak saudaranya, David Mojuntin, 44, didenda RM2,000 atau tiga bulan penjara setiap seorang kerana sengaja menyebabkan kecederaan terhadap Chee Hee Fatt, 45, di tempat sama pada pukul 4 pagi 23 Oktober 2005. Jika sabit kesalahan di bawah Seksyen 506 Kanun Keseksaan boleh membawa hukuman penjara sehingga dua tahun. Mereka turut didakwa mengikut Seksyen 323 Kanun Keseksaan dan dibaca bersama Seksyen 34 kanun yang sama yang membawa hukuman penjara maksimum setahun.

Hakim membenarkan penangguhan pelaksanaan hukuman sementara menunggu rayuan dan menetapkan jaminan sebanyak RM5,000 dengan dua penjamin. Conrad diwakili oleh peguam Zahir Hussein Shah sementara Timbalan Pendakwa Raya ialah Salim Soib.